**กระทรวงอุตฯ น้อมนำพระราชดำริสมเด็จพระเทพฯ​ มุ่งหน้ายกระดับราษฎรแปรรูปผลิตภัณฑ์ทางการเกษตรครบวงจร**

จ.เชียงใหม่ 10 มกราคม 2562 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วยนายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และคณะผู้บริหารกรมส่งเสริมอุตสาหกรรม ลงพื้นศูนย์เรียนรู้การพัฒนาอมก๋อยตามพระราชดำริสมเด็จพระเทพรัตนราชสุดาฯ สยามบรมราชกุมารี โดยมีนายไพบูลย์ ศิริแสงตระกูล รองผู้อำนวยการสำนักงานโครงการสมเด็จพระเทพรัตนราชสุดา ฯ สยามบรมราชกุมารี ให้การต้อนรับ พร้อมนำเยี่ยมชมการดำเนินงานการแปรรูปผลิตภัณฑ์กาแฟ และมะขามป้อม

โครงการส่วนพระองค์ฯ เป็นศูนย์กลางส่งเสริมและสนับสนุนการพัฒนาตามแนวพระราชดำริในการยกระดับคุณภาพชีวิตของเด็ก เยาวชน และราษฎรชาวไทยบนพื้นที่สูงในอำเภออมก๋อยและใกล้เคียง มุ่งเน้นการพัฒนาผ่านแหล่งศึกษาตามธรรมชาติด้วยกระบวนการเรียนรู้ด้วยการสร้างความสมดุลกับทรัพยากร ธรรมชาติและสิ่งแวดล้อม ควบคู่กับการรักษาวัฒนธรรมประเพณีท้องถิ่น​จนเกิดเป็นโรงงานแปรรูปผลผลิตทางการเกษตร ที่เกิดขึ้นจากโครงการสร้างป่า สร้างรายได้ เพิ่มมูลค่าของผลผลิตทางการเกษตร เช่น มะขามป้อม ไม้ยืนต้นที่มีอยู่ในพื้นที่ป่าอำเภออมก๋อย ซึ่งทางศูนย์ฯ ได้รวบรวมผลิตผลในพื้นที่ใกล้เคียงมาแปรรูปจัดส่งให้กับบริษัท ดอยคำผลิตภัณฑ์อาหาร จำกัด เพื่อนำไปแปรรูปเป็นน้ำมะขามป้อม และกล้วยน้ำว้า แปรรูปเป็นกล้วยอบอมก๋อย วางจำหน่ายที่ร้านภูฟ้า

ทั้งนี้ทางศูนย์ฯ ได้มีความต้องการให้กระทรวงอุตฯให้การช่วยเหลือ​ ดังนี้

1. การปรับปรุงเครื่องจักรเพื่อรองรับการผลิตสมอไทย และสมอภิเภก

2. ปรับปรุงโรงคั่วกาแฟ

3. พัฒนากาแฟดริป และบรรจุภัณฑ์

4. การพัฒนาบรรจุภัณฑ์ผลิตภัณฑ์ต่างๆ ของศูนย์ฯ ให้มีความหลากหลาย

5. พัฒนาน้ำมะขามป้อมพร้อมดื่ม เพื่อจำหน่ายในศูนย์ฯ

6. อาคารแปรรูปผลิตภัณฑ์จากกล้วย

7. วิธีการแปรรูปมะขามตากแห้ง สำหรับให้ประชาชนในพื้นที่ดำเนินการได้เอง ก่อนรวบรวมมาจำหน่ายที่ศูนย์ฯ

โดยที่ผ่านมา ศูนย์ส่งเสริมอุตสาหกรรมภาคที่ 1 ได้ให้การส่งเสริมการพัฒนาผลิตภัณฑ์จากกาแฟ และมะขามป้อม การวางสายการผลิตน้ำมะขามป้อมพร้อมจัดทำระบบมาตรฐานการผลิตที่ดี​ (GMP) และการจัดทำระบบมาตรฐานเกษตรอินทรีย์สากล (USDA) ของผลผลิตจากป่า เพื่อเป็นการสร้างมูลค่าเพิ่มให้กับผลิตภัณฑ์### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว